Eetu Randelin
Ura > Seuraura

Randelin on Mikkelin Jukurien kasvatti. Kaudella 2018–2019 hän nousi seuran A-nuorten pääasialliseksi vastuunkantajaksi. Randelin valittiin kauden päätteeksi A-nuorten SM-liigan toiseen tähdistökentälliseen. Hän puki kauden aikana myös kuuteen SM-liigaotteluun, mutta Randelin jäi kuitenkin ilman peliaikaa.
Helmikuussa 2019 Randelin teki Jukureiden kanssa kevääseen 2022 asti ulottuvan SM-liigasopimuksen. Hän lähti kauteen 2019–2020 niin ikään seuran miesten joukkueen kolmosmaalivahtina Sami Rajaniemelle ja Juhana Aholle sekä A-nuorten ykkösmaalivahtina. Randelin debytoi miesten peleissä tammikuussa 2020, kun Jukurit lainasi hänet yhden ottelun ajaksi Mestis-joukkue Savonlinnan Pallokerhoon. Randelin pelasi ensimmäisen ja kauden ainoaksi jääneen SM-liigaottelunsa 15. helmikuuta 2020 Pelicansia vastaan. Hän torjui Jukurien 1–2-tappioon päättyneessä ottelussa 21 kertaa. Jari Korhonen valitsi Randelinin ottelun Alumnien tähtien kolmostähdeksi. Randelin puki kauden aikana SM-liigassa 11 runkosarjaotteluun.
Kauden 2020–2021 Randelin aloitti Jukurien SM-liigajoukkueen kakkosmaalivahtina Sami Rajaniemelle. Hän sai alkukaudella tililleen kuusi ottelua, mutta Randelinin torjuntaprosentiksi jäi vain varsin heikko 83,6% ja päästettyjen maalien keskiarvoksi 4.53. Joulukuussa 2020 Jukurit täydensivät maalivahtiosastonsa Mika Järvisellä ja Randelin siirtyi jatkamaan kauttaan seuran U20-junioreihin. Helmikuun 2021 lopulla Jukurit lainasi hänet loppukaudeksi Mestis-joukkue Joensuun Kiekko-Poikiin, jonne Randelin hankittiin niin ikään joulukuussa Unkariin palanneen Attila Adorjánin tilalle. Hän pelasi siellä viisi runkosarjaottelua.
Toukokuussa 2021 Jukurit lainasi Randelinin kaudeksi 2021–2022 Savonlinnan Pallokerhon Mestis-joukkueeseen. Hän pelasi ensimmäisen täysimittaisen kautensa miesten sarjoissa. Randelin pelasi 34 runkosarjaottelua torjuen 13 voittoa ja kaksi nollapeliä sekä kahdeksan karsintasarjan ottelua torjuen kolme voittoa. Hänet äänestettiin Mestiksen ensimmäiseen tähdistökentälliseen. Randelin puki kauden aikana myös Jukurien paidan viiteen SM-liigaotteluun, mutta hän jäi kuitenkin ilman peliaikaa.
Randelin siirtyi kaudeksi 2022–2023 jatkamaan Mestis-pelejään vuoden mittaisella sopimuksella Iisalmen Peli-Karhuihin. Tammikuussa 2023 seura lainasi hänet yhteistyöseuransa Kalevan Pallon SM-liigajoukkueeseen, kun Matěj Machovský jätti yllättäen joukkueen. Randelin aloitti KalPan maalinsuulla 19. tammikuuta 2023 vierasottelussa Tampereen Ilvestä vastaan, jolloin hän torjui myös liigauransa ensimmäisen nollapelin. Randelin torjui KalPan 0–1-voittoon päättyneessä ottelussa 32 kertaa. Mika Arvaja valitsi hänet ottelun Alumnien tähtien ykköstähdeksi. Randelin palasi tämän jälkeen takaisin IPK:hon ja neljä päivää myöhemmin KalPan maalivahtiosasto vahvistui Robin Rahmilla. Hänet äänestettiin Mestiksen toiseen tähdistökentälliseen.
Elokuussa 2023 IPK vuokrasi Randelinin marraskuun maajoukkuetaukoon asti ulottuvalla lainasopimuksella Tapparaan, kun joukkueen maalivahti Vilho Heikkinen keskittyi kuntoutumaan ja harjoittelemaan edellisen kauden loukkaantumisensa jälkeen. Vastaavasti Tappara lainasi maalivahti Paavo Kohosen samanmittaisella sopimuksella IPK:hon. Maaottelutauolla Randelinin vuokrasopimusta jatkettiin 26. marraskuuta asti ja tämän jälkeen vielä toistaiseksi jatkuvana. Lopulta joulukuussa hänen sopimuksensa IPK:n kanssa purettiin yhteisymmärryksessä, kun Randelin käytti sopimuksessaan olleen option SM-liigan siirtymisestä ja teki Tapparan kanssa loppukauden 2023–2024 kattavan sopimuksen. Hän toimi pääasiassa joukkueen kakkosmaalivahtina Christian Heljangolle ja pelasi kauden aikana 13 runkosarjaottelua torjuen seitsemän voittoa ja yhden nollapelin. Randelin ei saanut kuitenkaan peliaikaa pudotuspeleissä. Hän voitti kauden päätteeksi Suomen-mestaruuden.
Kaudeksi 2024–2025 Randelin siirtyi 2+1-vuotisella sopimuksella KooKoohon. Joukkueen maalivahtivalmentajaksi siirtyi hänelle IPK:sta tuttu Jarkko Rissanen.